ഇനി ക്രിക്കറ്റിലും ശത്രുക്കള്: അര്ജന്റീനന് വനിതകളെ 21 പന്തില് തോല്പ്പിച്ച് ബ്രസീല് ഫുട്ബോളിലെ ചിരവൈരികളാണ് അര്ജന്റീനയും ബ്രസീലും. ലാറ്റിനമേരിക്കയിലെ ശത്രുതയുടെ അലയൊലികള് ലോകകപ്പ് സീസണുകളില് ഇങ്ങ് കേരളത്തിലും അലയടിക്കാറുണ്ട്. ഇത്തവണത്തെ കോപ്പ അമേരിക്ക ഫുട്ബോള് ഫൈനലില് പോലും കേരളം രണ്ട് പക്ഷമായി അര്ജന്റീനയ്ക്കും ബ്രസീലിനും വേണ്ടി ആര്പ്പ് വിളിച്ചിരുന്നു. ഇപ്പോളിതാ ഫുട്ബോളിലെ ശത്രുത ക്രിക്കറ്റ് മൈതാനങ്ങളിലേക്കും പടര്ന്നിരിക്കുകയാണ്. രാജ്യാന്തര ക്രിക്കറ്റ് കൗണ്സില് ഐസിസി സംഘടിപ്പിക്കുന്ന വനിതാ ട്വന്റി20 ലോകകപ്പ് യോഗ്യതാ മത്സരത്തിലാണ് അര്ജന്റീനയും ബ്രസീലും ഏറ്റുമുട്ടിയത്. ട്വന്റി20 ലോകകപ്പിന്റെ അമേരിക്കന് മേഖലയിലെ യോഗ്യതാ റൗണ്ടിലായിരുന്നു കൗതുകമുയര്ത്തുന്ന ഈ മത്സരം.മത്സരത്തില് ആദ്യം ബാറ്റു ചെയ്ത അര്ജന്റീന വനിതകള് 11.2 ഓവറുകള് ക്രീസില് നിന്നിട്ടും വെറും 12 റണ്സ് മാത്രമാണെടുത്തത്. മറുപടി ബാറ്റിങിനിറങ്ങിയ ബ്രസീല് രണ്ട് വിക്കറ്റുകള് നഷ്ടപ്പെടുത്തിയെങ്കിലും 21 പന്തില് വിജയത്തിലെത്തി. മത്സരത്തില് ടോസ് നേടിയ ബ്രസീല് വനിതകള് അര്ജന്റീനയെ ബാറ്റിങ്ങിന് അയയ്ക്കുകയായിരുന്നു. അര്ജന്റീനയ്ക്ക് വേണ്ടി വേറോനിക്ക വാസ്ക്വസ്, കാതലീന ഗ്രെലോണി, ടമാര ബാസില് എന്നിവര് 2 റണ്സ് വീതം നേടി. മൂന്ന് അര്ജന്റീനന് താരങ്ങള് ഓരോ റണ്സെടുത്ത് പുറത്തായപ്പോള് 5 പേര് സംപൂജ്യരായി.